laion/Wikipedia-Exotic huggingface dataset:
RT-PCR

RT-PCR (ראשי תיבות של Reverse transcription polymerase chain reaction, בעברית: תגובת שרשרת פולימראזית עם שעתוק לאחור) היא טכניקה מעבדתית המשמשת בביולוגיה מולקולרית להגברת רצפי RNA. הטכניקה מבוססת על שעתוק לאחור של רצפי RNA ל DNA ולאחר מכן PCR – הכפלת מקטע DNA ספציפי מספר רב של פעמים ליצירת אמפליקון. בכל היצורים המידע הגנטי אצור בחומצות הגרעין הגנומיות. רצף חומצות הגרעין מכילות גנים המקודדים לחלבונים וכן מקטעים ארוכים שאינם מקודדים לחלבונים. בכל היצורים אין כל הגנים מבוטאים (כלומר משועתקים ל- mRNA) באותה העת. כך לדוגמה, בחיידקים מבוטאים גנים לפירוק חומרי תזונה שונים (כמו לקטוז) רק כאשר החומר מצוי בסביבת החיידק. באופן דומה, ביצורים רב תאיים חלבונים שונים מבוטאים בסוגים שונים של תאים, כך לדוגמה אינסולין מיוצר אך ורק בתאי בטא שבלבלב. מאחר ש-mRNA מתורגם לחלבון יש חשיבות רבה בחקר רצפו, רק על ידי בדיקת רצף mRNA ניתן רצף החלבון כיוון שרצף הDNA מכיל אלמנטים שאינם מבוטאים בחלבון כגון אינטרונים בנוסף גנים רבים עוברים שחבור חליפי כך שרצף DNA יחיד יכול ליצור מספר חלבונים. RT-PCR מבוסס על שני שלבים עיקריים: 1- שעתוק לאחור – הפיכת RNA ל-DNA משלים – cDNA בעזרת האנזים רוורס טרנסקריפטאז המופק מנגיף ממשפחת רטרו וירוסים כגון M-MLV האנזים משמש את הווירוס בהפיכת גנום ה-RNA הנגיפי ל-DNA כחלק ממחזור החיים של הנגיף. פרט לאנזים מכילה הריאקציה RNA, נוקלאוטידים (dNTP), בופר, ופריימר: בתגובת RT-PCR מקטע DNA קצר נקשר לקצהו של ה RNA-פריימר, כאשר ידוע מקטע ה-RNA הרצוי הפריימר יהיה ההופכי המשלים שלו, כאשר לא ידוע המקטע או יש עניין במספר מקטעים המקודדים לחלבון ניתן להשתמש בפריימר המכיל רצף בן 15–25 חומצות גרעין של תימין – poly-dT. פריימר זה נקשר ל-mRNA באתר הפוליאדנילציה. כאשר מקטע ה-RNA אינו מקודד לחלבון ולכן אינו מכיל אתר פוליאדנילציה כמו ב-small RNA, או tRNA יש להשתמש בפרימרים אקראיים. בסיום השלב יש לחמם את תערובת הריאקציה ל-95 מעלות כדי לפרק את הקשר בין ה-DNA ל-RNA. 2- PCR – לאחר יצירת cDNA ניתן להשתמש בו כתבנית -PCR כמו כל DNA. ריאקצית PCR מכילה: אנזים Taq polymerase או אנזים DNA פולימראז תרמופילי אחר, נוקליאוטידים, שני פרימרים, cDNA ובופר מתאים. הריאקציה מורכבת ממספר מחזורים – בדרך כלל 20–40 בני שלושה שלבים כל אחד: דנטורציה (בטמפרטורה 95 מעלות), אנילינג (בטמפרטורה 55–65 מעלות בדרך כלל) ופולימריזציה (טמפרטורה של 72 מעלות). ערך זה הוא קצרמר בנושא ביולוגיה. אתם מוזמנים לתרום לוויקיפדיה ולהרחיב אותו.
מאונה לואה

מאונה לואה (Mauna Loa, שפירושו בשפה המקומית "ההר הארוך") הוא הר הגעש הפעיל הגדול ביותר על פני כדור הארץ. הוא נמצא באיי הוואי שבאוקיינוס השקט. גובה ההר 4,169 מטר מעל פני הים, והוא חלק מהפארק הלאומי הרי הגעש של הוואי המוכרז כאתר מורשת עולמית. מאונה-לואה, כיתר ארבעת הרי הגעש המהווים יחדיו את הוואי, הוא חלק מתופעה הנקראת נקודה חמה. נקודה חמה היא נקודה הנמצאת מתחת לקרום החיצוני של כדור הארץ ופולטת חום אדיר שעולה אל פני כדור הארץ. החום נובע בעצמה בכמה צורות: גייזרים, מעיינות חמים והרי געש. החוקרים מעריכים שההר החל להתפרץ לפני כ-700,000 שנה, ועלה מעל פני הים לפני כ-400,000 שנה. הלבה הזורמת מההר נוזלית במיוחד, ולכן מדרונותיו של ההר מתונים במיוחד, מה שהביא לנפחו הגדול, כ-75,000 קמ"ק. מאז 1832 התפרץ ההר 40 פעמים, ההתפרצות האחרונה של מאונה לואה החלה ב-27 בנובמבר 2022, והסתיימה ב-13 בדצמבר 2022. ההתפרצויות בדרך כלל אינן דרמטיות ואינן גובות קורבנות. ההתפרצות הגדולה האחרונה הייתה ב-11 במרץ 1867 ולוותה ברעידת אדמה בעוצמה 8 לפי סולם ריכטר. מאונה לואה נמוך בכמה עשרות מטרים מההר הסמוך, מאונה קיאה (Mauna Kea), שהוא הר געש כבוי. על מדרון ההר נמצא מצפה מאונה לואה, תחנה לניטור אטמוספירי, ולפי ה-NOAA, מצפה מאונה לואה הוא תחנת הניטור הרציפה ביותר של פחמן דו-חמצני, והאתר העיקרי בעולם למדידת הגז. מדיה וקבצים בנושא מאונה לואה בוויקישיתוף place/Mokuaweoweo מאונה לואה, באתר אנציקלופדיה בריטניקה (באנגלית) אתר Global Volcanism Program "Carbon Dioxide at NOAA's Mauna Loa Observatory reaches new milestone: Tops 400 ppm". National Oceanic and Atmospheric Administration. 2013-05-10. נבדק ב-2014-06-12.
פאלאצו גרימאני די סנטה מריה פורמוזה

פאלאצו גרימאני די סנטה מריה פורמוזה (באיטלקית: Palazzo Grimani di Santa Maria Formosa) הוא ארמון הממוקם בוונציה שבאיטליה. המבנה נבנה בראשית המאה ה-16 כארמון מגוריו של הדוג'ה אנטוניו גרימאני. יורשיו שיפצו את המבנה בין השנים 1532–1569 בתכנונו של מיקלה סנימיקלי. לאחר מותו של סנימיקלי הושלם השיפוץ בשנת 1575, בתכנונו של ג'ובאני רוסקוני. את שער המבנה עיטר אלסאנדרו ויטוריה. המבנה בנוי בסגנון אופייני סביב חצר פנימית. חזית המבנה המעוטרת בחלונות מקושתים מצופה שיש. החדר הידוע במבנה הוא חדר הדגים (Sala di Psiche) שנבנה בשנת 1540 לערך, ועוטר בפרסקאות מעשה ידי פרנצ'סקו מנצוקי, קאמילו מאנטוואנו ופרנצ'סקו דה רוסי. פאלאצו גרימאני די סן לוקה מדיה וקבצים בנושא פאלאצו גרימאני די סנטה מריה פורמוזה בוויקישיתוף אתר האינטרנט הרשמי של פאלאצו גרימאני די סנטה מריה פורמוזה אתר האינטרנט הרשמי של פאלאצו גרימאני די סנטה מריה פורמוזה אתר האינטרנט הרשמי של פאלאצו גרימאני די סנטה מריה פורמוזה (באיטלקית) אתר האינטרנט הרשמי של פאלאצו גרימאני די סנטה מריה פורמוזה (באיטלקית) ההיסטוריה של המבנה ותצלומיו (באיטלקית)
אנטוניו גרימאני

אנטוניו גרימאני (באיטלקית: Antonio Grimani; ‏ 28 בדצמבר 1434 - 7 במאי 1523) היה הדוכס ה-76 של ונציה. גרימאני כיהן כדוג'ה מאז מינויו בשנת 1521 ועד מותו. גרימאני נולד בוונציה למשפחה ענייה. בצעירותו עבד כסוחר והצליח במעשיו, ותוך זמן קצר הפך לאחד הסוחרים הידועים והמשפיעים בעיר. בשנת 1494 מונה לתפקיד קאפיטאני דה מאר ("מפקד הים"), והיה אחראי על הצי הוונציאני. בראשית כהונתו היה תפקידו פשוט בשל השלום ששרר באותה עת, אולם בשנת 1499 פרצה מלחמה בין ונציה והאימפריה העות'מאנית שנמשכה עד שנת 1503. בשל העדר ניסיונו של גרימאני נחל הצי הוונציאני תבוסה בשתי קרבות: קרב סאפיינצה ב-19 באוגוסט 1499 ובקרב זונקו, שישה ימים לאחר מכן. בשל תבוסתו הועמד גרימאני לדין, ונדרש עונש מוות עבורו, אולם זה הומר להגלייה לאי כיוס. בשנת 1509 נמלט גרימאני מהאי לרומא. בעקבות התערבות בניו, הותר לגרימאני לשוב לוונציה בשנת 1509. במהרה שבה וגברה השפעתו ומעמדו, והוא נבחר לתפקיד דוג'ה ב-6 ביוני 1521. בתקופת כהונתו, הוביל את רפובליקת ונציה בהצטרפותה למלחמה בשנת 1521 כבן בריתו של פרנסואה הראשון, מלך צרפת. עם תבוסת הצרפתים בקרב ביקוקה, בשנת 1523, החליט גרימאני לפרוש מהמלחמה, אולם בשל פטירתו, היה זה יורשו, אנדראה גריטי שהגיע להסכם שלום עם קרל החמישי, קיסר האימפריה הרומית הקדושה. מדיה וקבצים בנושא אנטוניו גרימאני בוויקישיתוף
כנסיית טמפליאוקיו

כנסיית טמפליאוקיו (פינית Temppeliaukion kirkko; שוודית Tempelplatsens kyrka - בשתי השפות "כנסיית הכיכר") היא כנסייה לותרנית בהלסינקי, בירת פינלנד, השוכנת כקילומטר ממערב לתחנת הרכבת של הלסינקי. במקום הייתה אמורה לקום כנסייה כבר בשנות ה-30 של המאה ה-20, אך התוכנית לא יצאה אל הפועל בשל פרוץ מלחמת העולם השנייה. הכנסייה הנוכחית תוכננה על ידי האדריכלים טואומו סואומלאינן (Tuomo Suomalainen) ואחיו טימו (Timo Suomalainen), לאחר שתוכניתם זכתה בתחרות אדריכלות בשנת 1961. מסיבות תקציביות הוקטן שטחה של הכנסייה המוצעת בכרבע. הבנייה החלה בחודש פברואר 1968 והכנסייה הוקדשה בספטמבר 1969. חלל הכנסייה נחצב בסלע גרניט, וקירות הסלע הם בגובה של 5 עד 8 מטרים. מעל לקירות נקבעו חלונות זכוכית ומעליהם כיפה עשויה מנחושת בגובה מרבי של 13 מטר. תכנון הכנסייה וקירות הסלע החשוף שעוצבו בפעילות קרחונית, הביאו לכך שהיא מצטיינת באקוסטיקה מצוינת, ובמקום נערכים קונצרטים. בכנסייה עוגב שלו 43 משלבים, אך אין לה מגדל פעמונים, וצלצול הפעמונים נוצר על ידי הקלטה המשודרת באמצעות רמקולים הקבועים מחוץ למבנה. הכנסייה היא אתר תיירותי פופולרי בעיר, והיא זוכה לכחצי מיליון מבקרים מדי שנה. הכניסה אל הכנסייה גג המבנה חלונות המבנה העוגב מדיה וקבצים בנושא כנסיית טמפליאוקיו בוויקישיתוף אתר האינטרנט הרשמי של כנסיית טמפליאוקיו Rectification to the design history of the Temppeliaukio Church
דגל ניו ברנזוויק

דגל ניו ברנזוויק מורכב מהמגן המופיע במרכז סמל ניו ברנזוויק. הדגל הוכרז רשמית כדגל הפרובינציה ב-24 בפברואר 1965. האריה המוזהב שבראש הדגל מסמל את קשרי הפרובינציה עם בראונשווייג בגרמניה, וכן את שלט האצולה של מלך אנגליה. האונייה הספרדית שעל הדגל מסמלת את תעשיית בניית הספינות שהייתה אחת התעשיות העיקריות של הפרובינציה בעבר. מדיה וקבצים בנושא דגל ניו ברנזוויק בוויקישיתוף דגל ניו ברנזוויק, באתר דגלי העולם (באנגלית) סמלי ניו ברנזוויק באתר למורשת קנדה (באנגלית) אליסטר ב. פרייזר, דגלי קנדה - פרק 16. ניו ברנזוויק‏, 1997 (באנגלית) דגל ניו ברנזוויק, באתר אנציקלופדיה בריטניקה (באנגלית) ערך זה הוא קצרמר בנושא סמלים. אתם מוזמנים לתרום לוויקיפדיה ולהרחיב אותו.
אולם הוקנס

אולם הוקנס הוא היכל ספורט בלילהאמר שבנורווגיה, היכול להכיל 11,500 צופים. האולם נבנה לכבוד אולימפיאדת החורף 1994 שנערכה בלילהאמר. קבוצת ההוקי קרח של העיר לילהאמר שיחקה שם מספר משחקים, שהאחרון היה בשנת 1995. בנוסף לאולימפיאדת החורף האולם אירח גם משחקים באליפות אירופה בהוקי בשנת 1999, באליפות העולם בכדוריד לנשים בשנת 1999, אליפות אירופה בכדוריד 2008 והיה האולם בו התקיים טקס פתיחת אולימפיאדת החורף של הנכים בשנת 1994. כיום המתקן פועל כקומפלקס ספורט המכיל שני מגרשי כדוריד, שישה מגרשי כדורעף ובדמינטון, שני מגרשי סקווש, מכון כושר, חדר מיוחד לתרגול פעילות אירובית, קיר טיפוס ומרכז גולף. במתקן ממוקם המוזיאון האולימפי הנורווגי, וביחד עם אצטדיונים אולימפיים נוספים בלילהאמר, הוא חלק מהאולימפיפארקן, הפארק האולימפי שבלילהאמר. בנוסף לכך נערכו בהיכל אירוויזיון הילדים בשנת 2004, בו זכתה ספרד, וגמר אליפות אירופה בכדוריד לגברים בשנת 2008. מדיה וקבצים בנושא אולם הוקנס בוויקישיתוף האתר של אולם הוקנס, באתר האולימפיפארקן ערך זה הוא קצרמר בנושא אצטדיונים ומתקני ספורט. אתם מוזמנים לתרום לוויקיפדיה ולהרחיב אותו.
צמצם

צמצם (באנגלית: diaphragm) הוא רכיב במצלמה או במערכות אופטיות אחרות שתפקידו לחסום חלקית את מעבר האור, ובכך לשלוט במאפיינים שונים כמו עומק השדה. הצמצם עשוי בדרך כלל ממתכת דקה ובמרכזו חור עגול, כך שקרני האור שלא עוברות דרך החור נעצרות בגוף הצמצם. במצלמות מודרניות, הצמצם משולב בהתקן של עדשת המצלמה. ברוב המצלמות קוטר החור נשלט על ידי מעין תריס עגול בעדשה (Iris), המורכב, לרוב, ממספר עלעלים (בדרך כלל מ-3 ועד 20) המרכיבים מעגל. העלעלים מונחים זה על זה ויכולים להתקרב או להתרחק ממרכז המעגל וכך לשלוט על כמות האור הנכנס למצלמה- כך ניתן להשפיע על כמות הצבע/ הבהירות ובכך להעניק לתמונות מסוימות משמעות אחרת באמצעות, שינוי כמות האור שניתן לראות בתצלום. קיימים אף מנגנונים חלופיים למנגנון "העלים" הנסגרים. לעיתים הצמצם הוא קבוע ולעיתים השליטה בו מתבצעת באמצעות החלפת דיסקיות ידנית. עם זאת, מנגנונים אלו נדירים וניתן למצוא אותם בעדשות המיועדות לקהל נישה. דוגמה לעדשות בעלות מנגנון החלפה ידנית של טבעות הן עדשות המותג Lensbaby. מידת הפתיחה של הצמצם בדרך כלל אינה רציפה אלא יש לה מספר ערכים בדידים. היחס המקובל בין כל שני ערכים עוקבים הוא 2 {\displaystyle {\sqrt {2}}} , כך שסגירת צמצם ביחידה אחת מקטינה את כמות האור פי שניים. למרות זאת, במצלמות מתקדמות, יש אפשרות להגדיל או להקטין את הצמצם בערכים שהם פחות מתחנה שלמה. מלבד השפעתו של הצמצם על כמות האור הנכנסת למצלמה, משפיע גודל מפתח הצמצם גם על עומק השדה של התמונה. ככל שהצמצם סגור יותר, כך עומק השדה בתמונה גדל. צמצם סגור אף מקטין את אפקט החשכת הפינות הנוצר לעיתים בצילום עם צמצם פתוח. נוסף על כך, שימוש בצמצם סגור יחסית מגדיל את הניגודיות בתמונה. מעבר לגודל מסוים המשתנה בין עדשה לעדשה, סגירת הצמצם יוצרת תופעת עקיפה (Diffraction) הפוגעת בחדות התמונה. כמו כן, הצמצם משפיע גם על איכות הבוקה בתמונה. ככל שמספר העלעלים בצמצם גדול יותר, כך הבוקה תהיה נעימה יותר לעין, ואילו ככל שמספרם קטן, הבוקה תהיה גסה ומחוספסת יותר. מהירות התריס גבי גולן - צמצם (מתוך בלוג על צילום) ערך זה הוא קצרמר בנושא טכנולוגיה. אתם מוזמנים לתרום לוויקיפדיה ולהרחיב אותו.
מלאך (פירושונים)

מַלְאָךְ פירושו שליח, פעמים רבות הכוונה לשליח אלוהים. האם התכוונתם ל... מלאך – יצור שמיימי על-טבעי המתואר בדתות השונות שרף (מלאך) – סוג של מלאך הנזכר בספר ישעיהו, ומתואר כמלאך עם שש כנפיים כרוב (מיתולוגיה) – ישות מלאכית הנזכרת מספר פעמים בתנ"ך; על פי רוב מתוארת כיצור מכונף המשלב פני אדם ותכונות של בעלי חיים (על פי הסברה המקובלת: שוורים) מלאך המוות – מלאך שעל פי המיתוס בדתות השונות אחראי למוות, ראו האנשה של המוות קטגוריה:מלאכים – מלאכים נוספים בתרבות: ספר רזיאל המלאך – תוכנו מיוחס למלאך בשם רזיאל אנגלוס נובוס (מלאך חדש) – ציור מפורסם בצבעי מים, מעשה ידיו של הצייר פאול קלי מלאך הצפון – פסל של הפסל אנטוני גורמלי Angel of Death – שיר הפתיחה מתוךבום Reign in Blood של להקת סלייר מלאך שחור – סדרת טלוויזיה מדע בדיונית אמריקנית, של היוצרים ג'יימס קמרון וצ'ארלס אגלי מלאך האש – אופרה מלאך המות והשוחט – סיפור מאת שמואל יוסף עגנון מלאך של אמא – סדרת טלוויזיה אחר: מלאך סגד – כינוי לשלוש הכתרות של קיסרים אתיופיים מלאך שביל – כינוי לאדם המסייע לתרמילאים ללא כל תמורה מלאך משמיים – ספר לבני נוער מסוגת הפנטזיה. אשרף מרואן – חתנו של גמאל עבד אל נאצר, אחד מכינויו כמרגל עבור ישראל היה "מלאך" שם קוד מ.ל.א.ך – סרט פעולה המתרחש בגרמניה בתקופת המלחמה הקרה רבי אברהם המלאך – בנו ותלמידו של המגיד ממזריטש כינויו של הרב אברהם דובער לוין, מייסד פלג "המלאכים" אישים ששמם מלאך: חיים מלאך – מקובל בן המאה ה-17, ממפיצי השבתאות בפולין ואוקראינה יואל דה-מלאך – חוקר חקלאות ובוטנאי ישראלי, חתן פרס ישראל לייב (ליבל) מלאך (שם העט של אריה ליב זלצמן) – סופר, משורר ומחזאי יידיש רפאל מלאך – חוקר מוח במכון ויצמן למדע אנג'ל המלאך מלאכי (פירושונים) שרף (פירושונים) כרוב (פירושונים)
יהודה רוזאניס

הרב יהודה רוזאניס (ה'תי"ז, 1657 – כ"ב בניסן ה'תפ"ז, 1727) היה רב ופוסק נודע מהעיר קושטא, חיבר ספרים שונים, המפורסם והמשפיע שבהם הוא משנה למלך על משנה תורה לרמב"ם. נולד בקושטא לרב שמואל. חותנו היה רבי אברהם ב"ר מאיר רוזאנוס (הזקן), שבכמה פעמים מזכיר רבי יהודה מהערותיו בספריו. רבו היה רבי שמואל הלוי שמוזכר בכמה מקומות בספריו לצד רבו של רבי שמואל, המהרי"ט. הרב רוזאניס הקים ישיבה אליה נהרו תלמידים רבים והיה פוסק ואב בית דין. לפרנסתו עסק רבי יהודה במסחר ובנקאות. מתלמידיו הבולטים היו הרב יעקב כולי (שימש כעורך ומו"ל של ספריו) רבי דוד פאלקון (בעל הפירוש "בני דוד" על הרמב"ם) וחיים קמחי. רבי יהודה היה מתנגד חריף לשבתי צבי והשבתאות, וחתם על כתבי חרם כנגד נתן העזתי, נחמיה חיון וחיים מלאך. מוזכר בפוסקים בתואר "הרב תנא".. רוב כתביו נגנבו, כך ע"פ עדות תלמידו ומסדר כתביו רבי יעקב כולי. מהספרים שיש בידינו כיום ידועים: משנה למלך על משנה תורה לרמב"ם. פרשת דרכים - חקירות בעניינים שונים. דרך מצוותיך - אודות מנין המצוות והמחלוקות בעניינים אלו. בחיבור זה הוא משווה את מניין המצוות של הרמב"ם בספר המצוות, הרמב"ן בהשגותיו על הרמב"ם שם, והסמ"ג. הוא מראה כיצד לכל השיטות מתקיים המניין של תרי"ג מצוות, רמ"ח מצוות עשה ושס"ה לאוין, ומבאר כיצד העקרונות של כל שיטה מיושמים בפרטי מניין המצוות של אותה שיטה. הערות על ספר החינוך - יצא לאור בפרנקפורט שעל האודר, ה'תקמ"ג. בשל שיבושים שחלו בהם, ערכם רבי חיים דב שעוועל, ויצאו לאור על ידי מוסד הרב קוק, ירושלים, ה'תשי"ב. יהודה רוזאניס, ב"אנציקלופדיה יהודית" באתר "דעת" דוד הלחמי, רבי יהודה רוזניס מקושטא (בעל „משנה למלך”), חכמי ישראל, תל אביב תשי"ח, חלק א', עמ' קט"ז, באתר אוצר החכמה (צפייה חופשית – מותנית ברישום) ספר הכולל את החיבורים פרשת דרכים, דרך מצוותיך והערותיו על ספר החינוך, מהדורת וורשה, ה'תרל"ה, באתר היברובוקס על הערותיו בכתב יד לטור חלק אבן העזר, השל ישראל נתן, בתוך: קובץ בית אהרן וישראל, ס"ז, עמ' פט ואילך מאתר HebrewBooks פרשת דרכים בוויקיטקסט - לא מוגה. יהודה רוזאניס, באתר "החכם היומי" יהודה בן שמואל רוזנס (1657-1727), דף שער בספרייה הלאומית עיינו בספר "ברכי יוסף" לחיד"א (אורח חיים סימן י"ג) ובספר 'ערבי נחל' (ויקרא, שבת הגדול - דרוש ב') ערך זה הוא קצרמר בנושא רבנים ובנושא האימפריה העות'מאנית. אתם מוזמנים לתרום לוויקיפדיה ולהרחיב אותו.
So What

So What (תרגום לעברית: אז מה) הוא הסינגל הראשון של פינק מאלבומה החמישי Funhouse. השיר נכתב על ידי פינק, מקס מרטין ושלבק. השיר בוצע בפעם הראשונה בטקס פרסי הווידאו של "MTV" ב-7 בספטמבר 2008. באותה שנה, ב-6 בנובמבר, השיר בוצע באותו טקס באירופה. השיר יצא ב-15 באוגוסט 2008. זהו שירה הראשון של פינק שהגיע למקום הראשון בארצות הברית, ובנוסף השיר הגיע למקום הראשון בעוד 25 מדינות. במאי 2021, נודע כי פינק מוציאה לאור את האלבום ההופעה הראשון שלה הנקרא All I Know So Far, חלק מסרט הדוקומונטרי שפינק תוציא במהלך שנת 2021. פינק מבצעת את השיר זה, כחלק מהאלבום, כרצועה השש עשרה ואחרון באלבום. מקס מרטין, מי שהיה ממבין הכותבים של השיר, היה אחראי על להיטיה מאלבום הקודם, "Who Knew" ו-"U + Ur Hand". פינק הודיעה שהשיר אינו אוטוביוגרפי, אך יש בו מספר נקודות אמיתיות. אחרי שבעלה והיא התפייסו, היא אמרה לאלן דג'נרס שזה מצחיק להקליט את השיר הזה מול בעלה, ואפילו לראות שהוא נהנה מזה. נשאלות שאלות האם לפינק יש משהו נגד ג'סיקה סימפסון כיוון שזהו השיר השני שהיא מזכירה אותה. מלכתחילה היא הייתה אמורה לשיר על הילרי דאף, אך זה בוטל מאוחר יותר. מלבד הצלחתו של הסינגל במצעדים, הוא קיבל ביקרות טובות מאוד. רבים מחשיבים אותו כשירה הטוב ביותר של פינק. השיר היה מועמד לגראמי בטקס פרסי גראמי ה-51 והוא גם זכה בטקס פרסי MTV. השיר מכר כשמונה מיליון עותקים. מידע על היצירה "So What" באתר מיוזיק בריינז מידע על הסינגל "So What" באתר מיוזיק בריינז מידע על היצירה "So What" באתר Discogs סרטון השיר "So What" באתר יוטיוב https://twitter.com/pink/status/1387771775027666947, Twitter All I Know So Far: Setlist by P!nk (באנגלית אמריקאית), נבדק ב-2021-05-21
לי ג'ונסון

לי וילי ג'ונסון (אנגלית: Lee Willie Johnson; נולד ב-16 ביוני 1957 בפלאמרוויל, ארקנסו) הוא כדורסלן עבר אמריקאי ששיחק בעמדת הסנטר במספר קבוצות אירופיות רבות, ביניהן מכבי תל אביב. ג'ונסון שיחק בילדותו במספר קבוצות אזוריות לפני שהחל את קריירת המכללות שלו במדי אוניברסיטת יוטה. ביוטה, ג'ונסון שיחק במשך חמש עונות. לאחר מכן, נרשם לדראפט ה-NBA שנערך בשנת 1979 ונבחר במקום ה-17 בסיבוב הראשון על ידי היוסטון רוקטס. למרות הבחירה, הרוקטס העדיפו שג'ונסון יצבור דקות משחק ולכן העבירו אותו לקבוצה האיטלקית, סבסטיאני רייטי. לאחר עונה אחת הצטרף לסגל הרוקטס, אך ג'ונסון שותף רק בעשרה משחקים, ולבסוף, הועבר בעסקה לדטרויט פיסטונס. במדי הפיסטונס מצבו של ג'ונסון החמיר עוד יותר לאחר ששותף בשני משחקים בלבד. עקב כך, בסיום העונה, ג'ונסון עזב את הפיסטונס ושיחק עונה אחת ברוצ'סטר זניטס מליגת ה-CBA ואף נבחר ל-MVP של הפלייאוף ולרוקי השנה באותה העונה. לאחר מכן, עזב את ארצות הברית ופתח בקריירה אירופית. ג'ונסון שיחק שלוש עונות בנאפולי ולאחר מכן, בעונת 1984/85 הצטרף למכבי תל אביב. בקבוצה הישראלית, זכור כאחד הזרים הבולטים בהיסטוריה כשהוביל את הקבוצה ביחד עם קווין מגי להעפלה כפולה לפיינל פור גביע אירופה, שכללו העפלה לגמר גביע אירופה מול טרסר מילאנו. בנוסף לכך, שותף בזכייתה של מכבי בשלושה דאבלים רצופים (אליפות וגביע). ג'ונסון קלע במדי מכבי באירופה 990 נקודות ב-40 משחקים (ממוצע של 23 נקודות למשחק). לאחר שלוש עונות במכבי שיחק במספר קבוצות לפני שפרש ממשחק פעיל: ליברטאס ליבורנו (עונת 1987/88), ראסינג פריז (עונת 1988/89) ואולימפיק אנטיב (1989/90-1992/93). ג'ונסון נמצא בקשר תמידי עם שחקני מכבי תל אביב, גם לאחר פרישתו. בנוסף לכך, מבקר בארץ פעמים רבות. לאחר פרישתו ג'ונסון מחזיק בשותפות רשת מסעדות קטנה בצפון מזרח ארצות הברית. פרופיל, באתר Basketball-Reference פרופיל, באתר Sports-Reference פרופיל, באתר ליגת ה-NBA דף השחקן, באתר האוהדים צהבת אתר האוהדים הרשמי של מכבי תל אביב
עיניים המרכז הרפואי להסרת משקפיים

עיניים המרכז הרפואי להסרת משקפיים בע"מ היא רשת ישראלית לטיפולי הסרת משקפיים באמצעות ניתוחי לייזר בשיטות אחדות, ובהן LASIK ו-LASEK ולטיפולי עיניים פולשניים אחרים, כמו כן מפעילה הרשת מספר חנויות אופטיקה. רשת המרכזים הרפואיים ומכוני האופטיקה "עיניים" הוקמה בשנת 1999 על ידי ד"ר שמואל לוינגר וד"ר רונית לוינגר המשמשים כמנהלי הרשת. קודם להקמת הרשת ניהל ד"ר שמואל לוינגר את יחידת העיניים בבית החולים הדסה הר הצופים. בנוסף לניתוחי לייזר עוסקים רופאי הרשת בניתוחים כירורגיים אחרים לשיפור הראיה, כגון: השתלת עדשה תוך-עינית, השתלת טבעות בקרנית וטיפולי קרוס לינקינג לחולים בקרטוקונוס. בנוסף, מתבצעים ברשת ניתוחי עיניים כגון: קטרקט, גלאוקומה, ניתוחי רשתית, פזילה וקרנית. לצד המכונים הרפואיים הוקמה רשת חנויות אופטיקה אליהן מופנים לקוחות שאינם יכולים או אינם רוצים לעבור ניתוחי תיקון ראייה או שמפאת גילם זקוקים לתיקון קריאה לאחר הניתוח. בסוף שנת 2007 בחנו בעלי הרשת את האפשרות להנפיק את מניותיה לציבור לפי שווי של כ-150 מיליון ש"ח, אך תוכנית זו לא מומשה. ל"עיניים" שתי חברות בנות: עתידים מד בע"מ ושבע עיניים בנגב-מרכז רפואי בע"מ. בשנת 2019 רכשה קבוצת דנאל 51% מרשת "עיניים". אתר האינטרנט הרשמי של עיניים המרכז הרפואי להסרת משקפיים עיניים המרכז הרפואי להסרת משקפיים, ברשת החברתית פייסבוק ערן אזרן, דנאל נכנסת לתחום הרפואה הפרטית: רוכשת את קבוצת עיניים בכ-75 מיליון שקל, באתר TheMarker‏, 19 במרץ 2019 ערן אזרן, "רק מרפואה לא היינו מיליונרים": הזוג שייסד את רשת עיניים שווה 100 מיליון שקל - ו"לא מתכוון לעצור כאן", באתר TheMarker‏, 20 במרץ 2019 סופי שולמן, לראות את האקזיט 20 שנה לפני כולם, באתר כלכליסט, 4 ביוני 2020 שרון שפורר, רשת המרפאות "עיניים" של ד"ר שמואל לוינגר מתכננת הנפקה ראשונה של מניות לציבור; מקווה לשווי של 150 מ' ש', באתר הארץ, 8 בדצמבר 2007 דנאל (אדיר יהושע) בע"מ - דוח תקופתי לשנת 2019, באתר "מאיה"
יחידת מחסני חירום

יחידת מחסני חירום (בראשי תיבות: ימ"ח) היא יחידה צבאית שתפקידה העיקרי ארגון ותחזוקה של ציוד המיועד ליחידת מילואים בעת גיוס חירום של חייליה. יחידות מחסני חירום קיימות במדינות בהן קיים מערך כוחות מילואים, אך החלוקה בין הציוד הנשמר במחסנים אלה ובין הציוד שחייל המילואים שומר בביתו, משתנה לפי החוקים והנורמות במדינות השונות. לדוגמה, בשווייץ מחזיק חייל המילואים בביתו את כל הציוד האישי, פרט לנשקו האישי, ובמחסני החירום נמצא רק הציוד היחידתי. תחזוקה מתאימה של הציוד ביחידות מחסני החירום ושמירה על מלאים של ציוד, לפי הצרכים הצפויים, משפיעים על יכולתן של יחידות הצבא להתארגן במהירות ולפעול ביעילות בשעת חירום. בשנת 2018 הימ"ח היה במרכז דו"ח האלוף בריק בו דווח על חוסר בכח אדם וחוסר מוכנות בימ"חים. עמוס הראל, לאחר הזנחה מסוכנת של שנים, צה"ל מתחיל לשקם את מחסני החירום שלו, באתר הארץ, 11 באוקטובר 2016 עטרה גרמן, ‏טענות בריק: מועלם דורשת ביקורי פתע בבסיסי צה"ל, באתר "סרוגים", 22 בנובמבר 2018 ערך זה הוא קצרמר בנושא צבא. אתם מוזמנים לתרום לוויקיפדיה ולהרחיב אותו.
אופניים ממונעים

אופניים ממונעים הם אופניים הניתנים להפעלה גם באמצעות מנוע, בנוסף על הדוושות. המנועים משמשים לצורך סיוע ותגבור כח הרוכב בעת הרכיבה. המנועים הנפוצים ביותר לצורך זה הם מנוע חשמלי, או מנוע בעירה פנימית, אשר יכול לפעול באמצעות בנזין או גז. השילדה של אופניים ממונעים דומה לזו של אופניים ללא מנוע אך מאסיבית יותר על מנת לתמוך במשקל והביצועים הדינמים הגדולים יותר. במדינות מסוימות נדרש רישיון נהיגה רשמי לצורך רכיבה על אופניים ממונעים או על דגמים מסוימים שלהם, שהם בעלי הספק וביצועים מעל מינימום מסוים שנקבע בתקנות. אופניים חשמליים מדיה וקבצים בנושא אופניים ממונעים בוויקישיתוף ערך זה הוא קצרמר בנושא טכנולוגיה. אתם מוזמנים לתרום לוויקיפדיה ולהרחיב אותו.
Softly, as I Leave You

Softly, as I Leave You הוא אלבום מאת הזמר האמריקני פרנק סינטרה, זהו אלבום האולפן ה-42 של סינטרה וה-15 היוצא בחברת ההקלטות רפרייז רקורדס. האלבום יצא בשנת 1964. האלבום היה ניסיונו הראשון של סינטרה בסגנון הרוק אנד רול. בשירים Softly, As I Leave You," "Then Suddenly Love," ו "Available", שילב סינטרה כלים מוזיקליים האופייניים לרוק אנד רול, קלידים, מערכות תופים וקולות רקע דבר שמיזג בין סגנון הפופ הקלאסי לסגנון הרוק אנד רול. שאר האלבום היה אוסף של שירים שלא נכנסו לאלבומים אחרים, מהקלטות מוקדמות מתחילת שנות ה-60, השירים עובדו בידי מארגנים שונים ומנצחים שונים, מה שנתן חוסר אחידות בולט בחלקו השני של האלבום. שיר הנושא של האלבום היה אחד מארבעה ניסיונות של סינטרה לשחזר את הצלחתו של ידידו הטוב דין מרטין בשיר, "Everybody Loves Somebody", שהגיע למקום הראשון במצעדים האמריקאי והבריטי. פרנק סינטרה - קולות ניל הפטי - מנצח נלסון רידל - מארגן, מנצח מרטי פיץ - מארגן, מנצח אמי פרימן - מארגן, מנצח בילי מיי - מארגן מידע על האלבום Softly, as I Leave You באתר MusicBrainz מידע על האלבום Softly, as I Leave You באתר AllMusic האלבום Softly, as I Leave You באתר Discogs האלבום Softly, as I Leave You באתר ספוטיפיי
המשחקים הפאן-ערביים

המשחקים הפאן-ערביים הם אירוע ספורט רב ענפי בו מתחרות נבחרות מרחבי העולם הערבי. המשחקים הראשונים נערכו בשנת 1953 באלכסנדריה שבמצרים. המשחקים היו אמורים להיערך אחת לארבע שנים, אולם אי בהירויות פוליטיות וכלכליות גרמו למשחקים להיערך באופן מצומצם הרבה יותר. נשים החלו להשתתף בתחרות בשנת 1985. הרעיון למשחקים עלה בזמן משחקי הים התיכון הראשונים שנערכו באלכסנדריה, על ידי אחמד טוני שהיה חבר הוועד האולימפי הבינלאומי, ואכן ראש הליגה הערבית אישר ובירך על כינון המשחקים. באליפות האחרונה התקיימו 33 אירועי ספורט הנערכים במשחקים, כאשר מחשיבים את כל סוגי תחרויות האתלטיקה כאירוע אחד. גברים: אתלטיקה:ריצת 100 מטר, ריצת 200 מטר, ריצת 400 מטר, ריצת 800 מטר, ריצת 1000 מטר, ריצת 1500 מטר, ריצת 5000 מטר, ריצת 10000 מטר, ריצת 3000 מטר מכשולים, ריצת מרתון, ריצת משוכות של 100 ו-400 מטרים, קפיצה לגובה, קפיצה במוט, קפיצה לרוחק, קפיצה משולשת, הדיפת כדור ברזל, זריקת דיסקוס, יידוי פטיש, הטלת כידון, קרב רב, הליכה במרחקים של 20 ו-50 קילומטרים ומרוץ שליחים של 100 ו-400 מטרים. כדורגל, כדורסל, כדוריד, שחייה, הרמת משקולות, סקווש, כדורת, ג'ודו, טאקוונדו, בדמינטון, מרוץ אופניים, ג'ודו, קראטה, היאבקות, חתירה, אגרוף, טניס, כדורמים, טניס שולחן, מרוץ סוסים, ירייה, קרב חמש מודרני, סייף, התעמלות, שיט, ושחמט. נשים: הנשים מתחרות באותן תחרויות כמו הגברים, מלבד השינויים הרגילים בריצות במהלך האתלטיקה. ריצת 3000 מטר, ריצת משוכות ל-100 מטרים, הליכה של 10 קילומטרים, והפתלון במקום קרב רב. נכים: טניס שולחן, הרמת משקולות ואתלטיקה. מדיה וקבצים בנושא המשחקים הפאן-ערביים בוויקישיתוף http://www.amman-dj.com/vb/a-t33292/ http://www.sis.gov.eg/VR/arabgames/enhtml/games.htm